ΓΡΑΠΤΗ ΕΡΩΤΗΣΗ E-1088/98

υποβολή: Klaus Lukas (NI) προς την Επιτροπή

(7 Απριλίου 1998)

Θέμα: Πληρωμή εισφορών

Σύμφωνα με δημοσίευμα της ημερήσιας εφημερίδας "Die Presse" (της 27.2.1998) ο Διευθυντής του Γραφείου της Ευρωπαϊκής Επιτροπής στη Βιέννη είναι της γνώμης ότι η Αυστρία θα μπορούσε να καταβάλει μεγαλύτερη εισφορά. Τούτο οφείλεται στο γεγονός ότι η Αυστρία είναι μεν το πέμπτο κατά σειράν εισοδήματος κράτος μέλος της Ευρωπαϊκής Ένωσης αλλά στην έβδομη θέση όσον αφορά τις κατά κεφαλήν εισφορές.

Πώς πρέπει να ερμηνευθεί ο δημόσιος αυτός ισχυρισμός του Διευθυντή του Γραφείου της Ευρωπαϊκής Επιτροπής στη Βιέννη κ. Wolfgang Streitenberger, ότι δηλαδή η Αυστρία μπορεί να καταβάλει υψηλότερη εισφορά ενώ συμβάλλει ανάλογα με το κατά κεφαλήν εισόδημά της πολύ λίγο στον προϋπολογισμό της Ευρωπαϊκής Ένωσης;

Πρέπει κατά συνέπεια η Αυστρία να προετοιμάζεται για καταβολή υψηλότερης εισφοράς;

Γιατί ανάγει σε θέμα ο κ. Streitenberger ως εκπρόσωπος της Ευρωπαϊκής Επιτροπής την ανακατανομή της πληρωμής εισφορών ενώ η Επιτροπή στην Agenda 2000 θεωρεί ότι μεσοπρόθεσμα θα παραμείνουν σταθεροί οι συντελεστές εισφορών;

Διαθέτει ο κ. Streitenberger εντολή για να προβαίνει σε τέτοιες δηλώσεις;

Εάν ναι, ποιά είναι τα ακριβή σχέδια της Επιτροπής για τη μελλοντική κατανομή των εισφορών;

Εάν όχι, τί προτίθεται να πράξει η Επιτροπή;

Απάντηση του κ. Liikanen εξ ονόματος της Επιτροπής

(5 Ιουνίου 1998)

Τα στατιστικά στοιχεία που δημοσιεύτηκαν στην εφημερίδα "Die Presse" στις 27 Φεβρουαρίου 1998 είναι σωστά. Η Αυστρία είναι πράγματι το πέμπτο κράτος μέλος σύμφωνα με το κατά κεφαλήν εισόδημά της (ΑΕΠ) και το έβδομο κατά σειρά όσον αφορά τις συνολικές συνεισφορές στον κοινοτικό προϋπολογισμό του 1997. Ωστόσο, είναι απαραίτητο να εξετάσουμε πιο προσεκτικά αυτά τα στατιστικά στοιχεία πριν να κρίνουμε τις συνεισφορές της Αυστρίας στον κοινοτικό προϋπολογισμό.

Οι καθοριστικοί παράγοντες των συνεισφορών στον κοινοτικό προϋπολογισμό έχουν διατυπωθεί στην πιο πρόσφατη απόφαση περί ιδίων πόρων, του Οκτωβρίου 1994. Ο κοινοτικός προϋπολογισμός χρηματοδοτείται μέσω των τελωνειακών και γεωργικών δασμών (συνήθως των καλούμενων παραδοσιακών ιδίων πόρων ή ΠΙΠ), της εθνικής συνεισφοράς βάσει μιας εναρμονισμένης βάσης του φόρου προστιθέμενης αξίας (ΦΠΑ) και της εθνικής συνεισφοράς βάσει του ΑΕΠ.

Ο όγκος των τελωνειακών και γεωργικών δασμών εκφράζει κυρίως γεωγραφικά και τοποθεσιακά πλεονεκτήματα και, επομένως, δεν σχετίζεται με την ικανότητα ενός κράτους μέλους να συμβάλει στον κοινοτικό προϋπολογισμό. Το ποσό των τελωνειακών δασμών που εισπράχθηκαν στην Αυστρία είναι πολύ μικρότερο από τα ποσά που εισπράχθηκαν σε άλλα κράτη μέλη ανάλογου μεγέθους τα οποία διαθέτουν μεγάλους λιμένες. Αντίθετα, οι συνεισφορές του ΦΠΑ και του ΑΕΠ συσχετίζονται με την ικανότητα συνεισφοράς. Η αυστριακή συνεισφορά σε αυτό τον τομέα αντιστοιχεί στη σχετική της ευημερία. Αυτοί οι παράγοντες εξηγούν την διαφορά που αναφέρεται στο άρθρο της Die Presse και μνημονεύεται στην πρώτη παράγραφο αυτής της απάντησης.

Το παρόν σύστημα θα παραμείνει σε ισχύ εκτός αν τροποποιηθεί με ομόφωνη απόφαση των κρατών μελών. Συνεπώς, οι μελλοντικές εξελίξεις στις συνεισφορές θα συνεχίσουν να αντανακλούν τις οικονομικές εξελίξεις, και ιδιαίτερα τις εξελίξεις στον ΦΠΑ και στο ΑΕΠ της Αυστρίας. Ωστόσο, η αύξηση των συνολικών συνεισφορών θα αντανακλά επίσης αύξηση των συνολικών δαπανών. Τα τελευταία χρόνια, οι κοινοτικές δαπάνες αυξάνονται με αργό ρυθμό. Η χρησιμοποίηση των χρηματικών υπολοίπων από το προηγούμενο έτος είχε ως αποτέλεσμα ακόμα και τη μείωση της αυστριακής συνεισφοράς το 1998 που αναφέρεται στο άρθρο της Die Presse.

Η Επιτροπή σύμφωνα με το άρθρο 10 της απόφασης του Συμβουλίου 94/728/ΕΚ της 31ης Οκτωβρίου για το σύστημα των ιδίων πόρων των Ευρωπαϊκών Κοινοτήτων(1), σκοπεύει να δημοσιεύσει το φθινόπωρο αυτού του έτους μια έκθεση για τη λειτουργία του παρόντος συστήματος χρηματοδοτήσεως. Η έκθεση θα αναπτύξει, μεταξύ άλλων, το θέμα των καλούμενων δημοσιονομικών ανισορροπιών.

(1) ΕΕ L 293, 12.11.1994.